
Text rozhodnutia
Súd: Krajský súd Trnava Spisová značka: 38Sd/8/2011 Identifikačné číslo súdneho spisu: 2011200433 Dátum vydania rozhodnutia: 28. 02. 2012 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2012:2011200433.2 Uznesenie Krajský súd v Trnave v právnej veci navrhovateľa: Ing. Z. M., nar. XX. M. XXXX, bytom E., C. XX, proti odporkyni: Sociálna poisťovňa - ústredie, ul. 29. augusta č. 8, Bratislava, o preskúmanie rozhodnutia odporkyne č. XXX XXX XXXX X zo dňa 09.12. 2010 t a k t o r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Návrhom doručeným Krajskému súdu v Bratislave dňa 08.02. 2011, sa navrhovateľ domáhal preskúmania zákonnosti rozhodnutia odporkyne č. XXX XXX XXXX X zo dňa 09.12. 2010. Napadnutým rozhodnutím bol navrhovateľovi podľa § 82 zákona č. 461/2003 Z.z. o sociálnom poistení v znení neskorších predpisov od 01.01.2011 zvýšený invalidný dôchodok, ktorý sa podľa § 293ac ods. 1 zákona č. 461/2003 Z.z. v znení zákona č. 555/2007 Z.z. považuje za starobný dôchodok na 302,40 eur mesačne. Navrhovateľ s napadnutým rozhodnutím nesúhlasí a namieta, že hoci mu bol priznaný invalidný dôchodok už v roku 1996, na ľavé oko nebol nikdy operovaný, preto stanovená diagnóza šedého stareckého zákalu s 80% slepotou je nepravdivá. Uznesením Krajského súdu v Bratislave č. k. 8 Sd/18/2011-4 zo dňa 17.02. 2011 v spojení s uznesením Najvyššieho súdu Slovenskej republiky č. k. 7So/47/2011-9 zo dňa 09.06. 2011 bol návrh z dôvodu miestnej príslušnosti postúpený Krajskému súdu v Trnave a bol zapísaný pod sp. zn. 38Sd/8/2011. Podľa § 83 O. s. p. začatie konania bráni tomu, aby o tej istej veci prebiehalo na súde iné konanie. Podľa § 104 ods. 1 vety prvej O. s. p. ak ide o taký nedostatok podmienky konania, ktorý nemožno odstrániť, súd konanie zastaví. Krajský súd v Trnave ako súd vecne a miestne príslušný podľa § 246 ods. 1 a § 246a ods. 2 O.s.p. lustráciou zistil, že na základe návrhu spísaného do zápisnice na Krajskom súde v Trnave dňa 01.02. 2011, prebieha iné konanie tých istých účastníkov vedené pod sp. zn. 43 Sd/9/2011. V predmetnom konaní, sa navrhovateľ domáha preskúmania zákonnosti rozhodnutia odporkyne č. XXX XXX XXXX X zo dňa 09.12. 2010, ktorým mu bol podľa § 82 zákona č. 461/2003 Z.z. o sociálnom poistení v znení neskorších predpisov od 01.01. 2011 zvýšený invalidný dôchodok , ktorý sa podľa § 293ac ods. 1 zákona č. 461/2003 Z.z. v znení zákona č. 555/2007 Z.z. považuje za starobný dôchodok na 302,40 eur mesačne. Nakoľko v oboch veciach sa konanie týka tých istých účastníkov, má rovnaký predmet a navrhovateľ uvádza rovnaké okolnosti, sú dané podmienky odôvodňujúce zastavenie konania z dôvodu litispendencie. Litispendencia je neodstrániteľnou prekážkou v konaní, ktorej následkom je zastavenie neskôr začatého súdneho konania, teda v tomto prípade konania vedeného na krajskom súde pod sp. zn. 38Sd/8/2011 začatého až dňa 08.02. 2011. Vzhľadom na tieto skutočnosti rozhodovaniu o nároku uplatnenom v neskôr podanom návrhu bránila prekážka začatého konania, ktorá je neodstrániteľnou prekážkou konania. Konanie o tomto návrhu muselo byť preto v zmysle § 104 ods. 1 vety prvej O. s. p. v spojení s § 83 O. s. p. zastavené. O náhrade trov konania súd rozhodol podľa § 246c a § 143 ods. 1 písm. c) O.s.p. tak, že žiaden z účastníkov nemá právo na náhradu trov konania. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

